Naoto Kan

Naoto Kan (, * 10. október 1946, Ube, prefektúra Jamaguči, Japonsko) je japonský bývalý politik. Bol premiérom Japonska a predsedom Demokratickej strany Japonska (DPJ) od júna 2010 do septembra 2011. Počas jeho úradu sa udialo ničivé zemetrasenie s cunami a následná havária jadrovej elektrárne vo Fukušime.

Kan bol prvým premiérom od odstúpenia Džuničira Koizumiho v roku 2006, ktorý bol vo funkcii viac ako jeden rok, pričom jeho predchodcovia Jukio Hatojama, Taró Asó, Jasuo Fukuda a Šinzó Abe buď predčasne odstúpili, alebo prehrali voľby. Dňa 26. augusta 2011 Kan oznámil svoju rezignáciu. Za jeho nástupcu bol zvolený Jošihiko Noda.

Dňa 1. augusta 2012 generálny tajomník OSN Pan Ki-mun oznámil, že Kan bude jedným z členov vysokej úrovne panelu OSN pre rozvojovú agendu po roku 2015.

Kan oznámil svoj odchod z politiky v novembri 2023. V februári 2024 vydal memoáre, v ktorých reflektoval na svoje pôsobenie v politike, s názvom „Päťdesiat rokov občianskej politiky“ ().

 Politická kariéra 

 Minister financií 
Dňa 6. januára 2010 ho Jukio Hatojama vybral za nového ministra financií, pričom túto funkciu prevzal popri funkcii podpredsedu vlády.

Na svojej prvej tlačovej konferencii Kan oznámil, že jeho prioritou je stimulácia rastu, a urobil nezvyčajný krok, keď určil konkrétny kurz dolára voči jenu, ktorý považuje za optimálny pre pomoc exportérom a stimuláciu ekonomiky.

 Predseda vlády 
V roku 2010 Kan vo veku 63 rokov vyhral voľby na predsedu DPJ s 291 hlasmi proti 129 a následne, 4. júna, bol menovaný za premiéra.

V auguste 2010 sa Kan pri príležitosti 100. výročia podpísania zmluvy o anexii Kórey Japonským cisárstvom ospravedlnil Kórejskej republike.

V septembri toho istého roku sa odohral incident pri súostroví Senkaku, pri ktorom bol zatknutý kapitán čínskej rybárskej lode japonskou pobrežnou strážou po tom, ako sa jeho loď zrazila s ich hliadkovými loďami v sporných vodách blízko ostrovov. Čína protestovala, keďže tieto ostrovy považuje za súčasť svojho zvrchovaného teritória, a požadovala bezpodmienečné prepustenie kapitána. Ten bol nakoniec prepustený po tom, ako Čína prerušila všetky kontakty na ministerskej úrovni a pohrozila ďalšími opatreniami. Incident spôsobil, že čínsko-japonské vzťahy dosiahli najnižšiu úroveň od čias premiéra Koizumiho.

V novembri 2010 sa dôrazne zastal Južnej Kórey a ostro kritizoval Severnú Kóreu po jej ostreľovaní ostrova Jon-pchjong, čo bola najvážnejšia konfrontácia medzi týmito štátmi od skončenia kórejskej vojny v roku 1953.

 Zemetrasenie a cunami, havária vo Fukušime 
Zemetrasenie a cunami v Tóhoku 11. marca 2011 postihlo územie Japonska najvýraznejšie pri ostrove Honšú. Cunami dosahovalo aj výšku 10 metrov. To spôsobilo haváriu v jadrovej elektrárni Fukušima. Kan odletel vrtuľníkom do jadrovej elektrárne Fukušima 1 skoro ráno nasledujúceho dňa a od tej chvíle sa intenzívne zapájal do úsilia o efektívnu reakciu na haváriu. Tri dni po incidente nechal Kan zriadiť spoločné riadiaceho stredisko vlády a Tokijskej elektrickej spoločnosti a osobne prišiel do sídla spoločnosti na zasadnutie krízového štábu.

Kan v mesiacoch po havárii vo Fukušime zaujal výrazný protijadrový postoj. V máji nariadil uzavretie zastaranej jadrovej elektrárne Hamaoka z obavy pred zemetrasením a cunami a vyhlásil, že zmrazí plány na výstavbu nových reaktorov. Japonsko preventívne odstavilo jadrové zariadenia a v roku 2012 bol v prevádzke už len jeden z celkového počtu 54 komerčných reaktorov.

 Referencie 

 Iné projekty 

 Zdroj 

Kategória:Japonskí politici
Kategória:Predsedovia vlády Japonska
Kategória:Ministri financií Japonska
Kategória:Členovia Snemovne reprezentantov (Japonsko)
Kategória:Osobnosti z prefektúry Jamaguči